BG Официален вестник на Европейския съюз C 223/7

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2015/C 223/08)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„VARAŽDINSKO ZELJE“

ЕС №: HR-PDO-0005-01132 – 25.6.2013

ЗНП ( X ) ЗГУ ( )

1. Наименование/наименования

„Varaždinsko zelje“

2. Държава членка или трета държава

Хърватия

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени култури, пресни или преработени

3.2. Описание на продукта, за който се отнася наименованието в точка 1

„Varaždinsko zelje“ е зеленчукова култура, добивана от отколешния защитен сорт зеле „Varaždinski kupus“ (Brassica oleracea var. capitata f. alba). Зелките на „Varaždinsko zelje“ са плоски и сбити в горната си част и, в зависимост от условията на отглеждане, рехави в долната. Външните листа обвиват добре зелката и закриват повече от две трети от горната ѝ повърхност. Когато зелките достигнат технологична зрялост, т.е., когато са готови за бране, в повечето случаи ръбът на външните листа се увива нагоре. Петурата на листата е тънка, с ясно изразени листни жили. Основната листна жила е по-дебела в основата си, особено при външните листа. Ръбът на листата е еднороден. Те са светли маслиненозелени на цвят. Вкусът е горчиво-лют, с остър аромат на прясно зеле. Минималното съдържание на сухо вещество е 8 %, а минималното съдържание на захар 40 g/kg. При достигане на технологична зрялост вътрешната част на зелките добива жълтеникавобял цвят. Зелката има много дълъг кочан, който може да достигне до две трети от височината на зелката. Кочанът представлява стъбло, съставено от скъсени междувъзлия, и завършва с пъпка под формата на глава. Коренът на „Varaždinsko zelje“ е дебел и силно изразен. Зелето спада към късните сортове, които издържат на ниски температури, но може да се отглежда и като ранно зеле. Поради специфичната си форма и еластичност на листата „Varaždinsko zelje“ се използва традиционно за приготвянето на домашни специалитети от района.

3.3. Фураж (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Производството на „Varaždinsko zelje“ — от отглеждането на разсада до беритбата, се извършва в определения географски район, посочен в точка 4.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

—

4. Кратко определение на географския район

Районът на производство на „Varaždinsko zelje“ се намира в административните граници на Varaždinskа županija (област Вараждин). На север Varaždinskа županija граничи с река Драва — природната граница на областта. Тази област включва следните градове и общини: Varaždin, Ivanec, Ludbreg, Novi Marof, Lepoglava, Varaždinske toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica, Visoko.

5. Връзка с географския район

5.1. Специфична характеристика на географския район

Природни фактори:

Според Климатичната класификация на Кьопен Varaždinska županija се отличава с умерено топъл и умерено студен климат.

Климатичните условия от юни до октомври, т.е. периода, в който „Varaždinsko zelje“ се отглежда на открито, са измервани в продължение на няколко години и показват средна температура 14,9 — 20,1 °C и относителна влажност 78,3 — 85 %.

Средното месечно количество на валежите варира от 73 до 100 mm. Най-дъждовни са трите летни месеца (юни — август), в които пада около 33 % от годишното количество на валежите — средно повече от 90 mm месечно. По време на периода на вегетация (април — септември) падат приблизително 60 % от валежите.

В района на Varaždinska županija могат да настъпят и студени зими, без снежна покривка, с минимални дневни температури на въздуха под –10 °C.

Отглеждането на „Varaždinsko zelje“ е свързано с река Драва. Най-благоприятни за отглеждането на зелето са равнините и леките склонове по низината на Драва, както и малките долини по реките и потоците.

Низините по поречието на река Драва са с разнообразен почвен състав, обусловен от геоложкия и литоложкия субстрат. По-голяма част от почвите по низината на Драва спадат към група Р-1. Става въпрос за кафяви, кисели и еутрични почви на чакълеста основа, както и глинести почви на льосова и пясъчна основа, които са се образували върху седименти от плейстоцена и холоцена по продължението на река Драва.

Човешки фактори:

Производството на „Varaždinsko zelje“ е било обусловено и от методите на производство, приспособени към условията в географския район: парцелиране на земята, малки площи и дребни селскостопански производители. При производството на „Varaždinsko zelje“ от важно значение са уменията на местните производители, особено в периода на беритбата. При брането на реколтата участват членове на семейството от всички поколения и по този начин си предават опитът и уменията за ръчна беритба на „Varaždinsko zelje“. Тя се предопределя до голяма степен от личната преценка на берача, която се основава на опита и познанията, нужни за определянето на зрелостта на зелките и дали те са готови за бране. Чрез зрителна преценка и пипане берачът прави подбор и извършва ръчна беритба, с което гарантира брането единствено на зелките, достигнали технологична зрялост. Ръчната беритба допринася за по-доброто съхраняване на продукта и възпрепятства неговото евентуално нараняване при механично събиране на реколтата. Благодарение на дългогодишния опит при отглеждането на зелето и натрупаните при специфични условия знания производителите са успели да получат продукт с единствени по рода си характеристики, който не може да се добива в други райони (Naše pravice, 1905 г.).

5.2. Специфична характеристика на продукта

„Varaždinsko zelje“ спада към късните сортове, които издържат на ниски температури. Когато достигне оптимална степен на технологична зрялост, „Varaždinsko zelje“ се отличава с особени морфологични свойства, по които се отличава от останалите сортове зеле: освен цвета и ясно изразените жили по листата, зелето се отличава с характерна, не прекалено голяма зелка, много солидна, твърда и плоска, с тегло 1 – 3 kg, като ръбът на външните листа се увива нагоре. Листото на „Varaždinsko zelje“ е толкова тънко, че ако се постави на дланта на ръката, човек може да различи върховете на пръстите си; в същото време то е гъвкаво и устойчиво. Цветът на листата е светъл маслиненозелен. Вкусът е горчиво-лют, с остър аромат на прясно зеле.

Много изследвания свидетелстват за особените качества на „Varaždinsko zelje“ в сравнение с други сортове зеле. Продуктът дължи своята особеност на високото съдържание на сухо вещество и на изключително високото съдържание на захар (Utjecaj sorte na kvalitetu kiselog kupusa („Влиянието на сорта върху качеството на киселото зеле“), Poljoprivredna znanstvena smotra, F. Vešnik, 1969 г.).

Според анализите, проведени върху екстракт от зелеви листа, антиоксидантното действие е максимално в периода на технологична зрялост. В този момент общото съдържание на феноли е между 0,94 и 1,03 mg/ml GAE, а общото съдържание на флавоноиди е между 0,15 и 0,25 mg/ml CE. Общото съдържание на феноли и флавоноиди в растенията зависи от генетичните особености (род, вид, култивар) и от външните агроекологични условия и влиза в положително взаимодействие с антиоксидантното действие (Antioxidant potency of white (Brassica oleracea L. var. capitata) and Chinese (Brassica rapa L. var. pekinensis Lour.) cabbage: The influence of development stage, cultivar choice and seed selection („Антиоксидантното действие на бялото и китайското зеле: влияние на етапа на развитие, избора на култивар и подбора на семена“), Scientia Horticulturae, D. Šamec i sur., 2011 г.).

Едно от предимствата на „Varaždinsko zelje“ е пригодността му за отглеждане на открито. Благодарение на устойчивостта му на ниски температури „Varaždinsko zelje“ остава на полето до късна есен, поради което не е необходимо допълнителното му складиране. Това позволява съдържанието на сухо вещество и захар да се повиши допълнително до ръчната беритба, когато зелето достигне технологична зрялост. Специфичният начин на отглеждане на „Varaždinsko zelje“ при затворена верига — от получаването на семената за този защитен сорт, до крайния продукт, представлява допълнителна гаранция за неговия произход.

5.3. Причинно-следствена връзка между географския произход и, когато е уместно, определено качество, репутацията или други характеристики на продукта

Високото съдържание на сухо вещество и изключително високото съдържание на захар във „Varaždinsko zelje“ са резултат от начина на производство, а именно вследствие на това, че продуктът се оставя на полето до късна есен благодарение на устойчивостта му на ниски температури. Изследванията са показали, че общото високо съдържание на феноли и флавоноиди във „Varaždinsko zelje“ е последица от генетичните особености и външните агроекологични условия.

Средните дневни месечни температури на въздуха по време на периода на вегетация и разпределението на валежите в определения географски район са идеални условия за отглеждането на „Varaždinsko zelje“, което се отглежда за търговски цели само в този район. Студените зими без снежна покривка в определения географски район водят до замръзване на изораната през есента почва, което благоприятства образуването на ронлива почва и намаляването на популациите от вредители в нея, което от своя страна способства за развитието на много здрави растения.

Равнинният терен по низината на Драва е от особено голямо значение, тъй като позволява равномерното напояване на площите за отглеждане на „Varaždinsko zelje“. Наред с наличието на водни басейни високото ниво на подземни води осигурява допълнителна влажност на почвите, на които се отглежда „Varaždinsko zelje“. В определения географски район преобладават кафяви, кисели, еутрични и глинести почви, които благоприятстват отглеждането на зеленчукови култури, и особено на зеле; потвърждение за това е фактът, че в този край зеле се отглежда от стотици години насам.

Друг фактор, който допринася за специфичния характер на продукта, наред с почвените и климатичните особености, е предаваното от уста на уста и от поколение на поколение желание на местните производители за съхраняване на местния защитен сорт, от който се произвежда „Varaždinsko zelje“. Уменията за бране, определянето на степента на зрялост на зелките, готови за беритба, и предаването на активните знания за начина на отглеждане и ръчна беритба позволяват на младите поколения да продължат да произвеждат „Varaždinsko zelje“ по традиционния начин. Ръчната беритба е важен етап от процеса на подбор на продукта, който се извършва на самото поле и гарантира еднородното качество на „Varaždinsko zelje“.

Благодарение на еластичните си и тънки листа и горчиво-лютия вкус „Varaždinsko zelje“ е станало незаменима част от традиционни местни блюда.

За оригиналността и особеността на продукта свидетелства и гербът на община Vidovec, на който е изобразена зелка „Varaždinsko zelje“.

Препратка към публикуваната спецификация на продукта

(член 6, параграф 1, втора алинея от настоящия регламент (2))

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) OВ L 343, 14.12.2012 г., стp. 1.

(2) Вж. бележка под линия 1.